 Duoye Diri: Bayelsa Election tribunal don dismiss three petitions against di state Govnor  Jubilation dey di Bayelsa State Goment House as di state Govnorship Election Tribunal wey dey sidon for Nigeria capital, Abuja don affirm di  election of oga Duoye Diri as Governor of di State and dismiss three petitions against am. Di judgment dey come few weeks afta di Supreme Court dismiss di appeal wey former aspirant of di Bayelsa governorship election under di Peoples Democratic Party PDP, Timi Alaibe, bin file to challenge di victory of Senator Diri for di November 2019 election. Di three petitions wey di  panel decide na di one wey Alliance for Democracy, United Peoples Congress, UPC and Liberation  Movement parties bin file. For uimous judgment wey Justice Owodunni deliver, di tribunal hold say di petition wey Owei Woniwei of Alliance for Democracy bring dey  incompetent and lack merit as di petitioner fail to prove di allegations of  forged declaration of age and National Youth Service Corps NYSC discharge certificate against di Deputy Governor, Senator Lawrence Ewhrudjakpo. Di election tribunal also dismiss di petitions by Vijah Opuama of Liberation Movement and UPC candidate,  Steve Ibiene say dem lack merit, come award cost of N800,000 against di UPC candidate, Steve Ibiene. 